Jesus uya,
“Eyewan kon kùttaimelunpatak.
Ailon katàk kon Kaatù pàk,
molopai ailon katàk kon nàlà upàk,”
teppù.
“Ukàipùnù yùwùk tau,
tukke patassek yamùk man.
Sàlà wa pùla iwessak yau yekamappù uya sàlà eppaino.
Utà sàlà apatassek kon woton konekaik.
Molopai apatassek kon woton konekaik utà tùpo,
uyàpù tuꞌma màlà ayaseꞌnokon upyak,
wessaiꞌnùk yau nàlà ewechi kon pa.
Utàyaiꞌnùk yak,
pata yeꞌma mùttuyatàik,”
teppù Jesus uya.
Thomas uya “Itepulu,
ina uya nen àutàtok yailà ittu pùla man molopai atta ken uchi ina uya iteꞌma ittu?”
teppù.
Jesus uya,
“Iulà mùkkàlà asanta,
ailon molopai wemaꞌnàtok.
Ànùꞌlà uyàpù Ukàipùnù piyak pen màlà,
tùse uwinà neken.
Uyittu auyaꞌnokon yau Ukàipùnù nàlà ittuppù sàlà auyaꞌnokon eppaino.
Sàlà motapai mùkkàlà mùttuyatàik molopai nàlà yensak auyaꞌnokon man,”
teppù.
Philip uya,
“Itepulu,
Àkàipùnù yenpoikakà ina uya yentoppe,
màlà neken nà iꞌche ina man,”
teppù.
Jesus uya yeikuppù,
“Philip,
tachin pe ku apyauꞌnokon wechippù,
tùse ken naꞌ uchi uyittu auya pùla lùppù nai?
Ànùꞌlà uyennàippù uya Ukàipùnù yensak màlà.
Tùse yàꞌlà pe iwechi pàk màlà ‘Àkàipùnù yenpoikakà ina uya yentoppe,’
te auya?
Ailon te auya pùlaichi nai,
Ukàipùnù yau wechi molopai Ukàipùnù wechi uyau pàk?
Yàꞌlàlà ukayaiꞌnùk àpàkùꞌnokon màlà uyiwalà là uselupatok pen,
tùse Ukàipùnù,
uyau naiꞌnùk mùkkàlà neꞌwotokomayaiꞌnùk,”
teppù ya.
“Ailon katàk kon,
Ukàipùnù yau wessaik molopai Ukàipùnù uyau man te uya pàk.
Wapùla ailon katàk kon upàk eke ton wotoko yamùk kupù uya yensak auyaꞌnokon pàk.
Ailon kulu sàlà,
ànùꞌlà ailon nùkayaiꞌnùk upàk uya nàlà tùkussaiꞌnùk kupù màlà.
Sàlà yamùk yentaino kon nùiwa là kupù ya màlà.
Masapùla Ukàipùnù piyak utà sàlà.
Molopai yàꞌlàlà yekamappo auyaꞌnokon uyesek yai yau ikupù uya màlà.
Ukàipùnù yapulà toppe Imu winà.
Yàꞌlàlà yekamappo auyaꞌnokon màlà upàk uyesek yai molopai ikupù uya màlà,”
teppù ya.